*****

ΓΝΩΜΗ ΤΗΣ ΕΠΙΤΡΟΠΗΣ

της 28ης Σεπτεμβρίου 1988

που απευθύνεται στην κυβέρνηση του Βασιλείου της Δανίας σχετικά με σχέδιο νόμου για τις οδικές εμπορευματικές μεταφορές

(Το κείμενο στη δανική γλώσσα είναι το μόνο αυθεντικό)

(88/525/ΕΟΚ)

Σύμφωνα με το άρθρο 1 της απόφασης του Συμβουλίου της 21ης Μαρτίου 1962 περί θεσπίσεως διαδικασίας προηγούμενης εξετάσεως και διαβουλεύσεως για ορισμένες νομοθετικές, κανονιστικές ή διοικητικές διατάξεις στον τομέα των μεταφορών των οποίων τη θέσπιση μελετούν τα κράτη μέλη (1), όπως τροποποιήθηκε από την απόφαση 73/402/ΕΟΚ (2), η δανική κυβέρνηση κοινοποίησε στην Επιτροπή με επιστολή της 8ης Φεβρουαρίου 1988 της Μόνιμης Αντιπροσωπείας της στις Ευρωπαϊκές Κοινότητες, σχέδιο νόμου για τις οδικές εμπορευματικές μεταφορές.

Η επιστολή της Μόνιμης Αντιπροσωπείας της Δανίας έφθασε στην Επιτροπή στις 10 Φεβρουαρίου 1988 και σύμφωνα με το άρθρο 1 της ανωτέρω απόφασης του Συμβουλίου, κοινοποιήθηκε επίσης στα άλλα κράτη μέλη.

Με πρωτοβουλία της Επιτροπής, πραγματοποιήθηκε στις 16 Μαΐου 1988 στις Βρυξέλλες ενημερωτική συνεδρίαση με τη δανική κυβέρνηση. Η Επιτροπή δεν θεώρησε σκόπιμο να προβεί σε διαβουλεύσεις με όλα τα κράτη μέλη για τις εν λόγω διατάξεις και κανένα κράτος μέλος δεν ζήτησε να γίνουν διαβουλεύσεις.

Σύμφωνα με το άρθρο 2 παράγραφος 1 της απόφασης του Συμβουλίου, η Επιτροπή διατυπώνει την εξής γνώμη:

1. Η Επιτροπή διαπιστώνει ότι, σύμφωνα με τη δανική κυβέρνηση, σκοπός του σχεδίου νόμου είναι η κατάργηση των ποσοτικών περιορισμών πρόσβασης στην αγορά των οδικών εμπορευματικών μεταφορών κατά τις εσωτερικές μεταφορές στη Δανία. Η πρόσβαση στην εν λόγω αγορά θα διέπεται αποκλειστικά από ποιοτικά κριτήρια τα οποία θα πρέπει να πληρούν οι μεταφορείς.

Εξάλλου, το σχέδιο νόμου αποσκοπεί στον καθορισμό των όρων ανάκλησης των αδειών που απαιτούνται για την εκτέλεση των τακτικών εμπορευματικών μεταφορών.

Τέλος, ο νέος νόμος που μελετά η δανική κυβέρνηση θα περιλαμβάνει διατάξεις που δύνανται να θέσουν σε εφαρμογή τις πράξεις του Συμβουλίου των Ευρωπαϊκών Κοινοτήτων για τη θέσπιση της ελεύθερης παροχής υπηρεσιών στον τομέα των οδικών εμπορευματικών μεταφορών κατά τις εσωτερικές μεταφορές στη Δανία.

2. Η Επιτροπή εγκρίνει την πρωτοβουλία της κυβέρνησης της Δανίας για την εξίσωση των όρων ανταγωνισμού μεταξύ των μεταφορέων για λογαριασμό τρίτων, για τη βελτίωση της κοινωνικής θέσης των εργαζομένων και για τη βελτίωση της οδικής ασφάλειας. Η κατάργηση των ποσοτικών περιορισμών που μελετά η δανική κυβέρνηση και η αντικατάστασή τους από ποιοτικούς όρους για την πρόσβαση στην αγορά είναι σύμφωνη με όσα συνιστά η Επιτροπή καθώς και με τον κανονισμό (ΕΟΚ) αριθ. 1841/88 του Συμβουλίου της 21ης Ιουνίου 1988 για την τροποποίηση του κανονισμού (ΕΟΚ) αριθ. 3164/76 σχετικά με την κοινοτική ποσόστωση για τις οδικές εμπορευματικές μεταφορές μεταξύ των κρατών μελών (3). Έτσι, στη Δανία θα υπάρχει συμφωνία μεταξύ των κανόνων που διέπουν τις εθνικές μεταφορές και αυτών που ισχύουν για τις διεθνείς μεταφορές που εκτελούνται μεταξύ κρατών μελών. Η συμφωνία αυτή οπωσδήποτε θα διευκολύνει την εκτέλεση των εν λόγω μεταφορών και την ολοκλήρωση της εσωτερικής αγοράς στον τομέα των οδικών εμπορευματικών μεταφορών.

3. Η Επιτροπή έλαβε υπόψη τον ορισμό που προβλέπεται για τις μεταφορές για ίδιο λογαριασμό (άρθρο 1 παράγραφος 4 του σχεδίου νόμου της Δανίας). Διαπιστώνει δε ότι ο ορισμός αυτός διαφέρει από αυτόν που αναφέρεται στο σημείο 11 του παραρτήματος Ι της πρώτης οδηγίας του Συμβουλίου της 23ης Ιουλίου 1962 για τη θέσπιση κοινών κανόνων για ορισμένες οδικές εμπορευματικές μεταφορές μεταξύ κρατών μελών (1), όπως τροποποιήθηκε ιδίως από την οδηγία 80/49/ΕΟΚ του Συμβουλίου (2). Κατά συνέπεια, η Επιτροπή προτείνει να χρησιμοποιηθεί ο κοινοτικός ορισμός.

4. Η Επιτροπή έλαβε υπόψη τις δηλώσεις που έκαναν οι αντιπρόσωποι της δανικής κυβέρνησης κατά την προαναφερθείσα ενημερωτική συνεδρίαση, σύμφωνα με τις οποίες οι διατάξεις του άρθρου 1 παράγραφος 2, του άρθρου 3 παράγραφος 2 και του άρθρου 4 παράγραφος 4 του σχεδίου νόμου της Δανίας, αποσκοπούν κυρίως στην υλοποίηση της ελεύθερης παροχής υπηρεσιών για τις οδικές εμπορευματικές μεταφορές που εκτελούνται στο εσωτερικό της Δανίας. Ωστόσο, η Επιτροπή θεωρεί ότι η αναφορά σε «διεθνείς συμφωνίες» μέσα στα άρθρα αυτά του σχεδίου είναι πολύ ασαφής για να διασφαλίζει την ελεύθερη παροχή υπηρεσιών για τις εμπορευματικές μεταφορές σύμφωνα με το παράγωγο κοινοτικό δίκαιο, δηλαδή σύμφωνα με τις αποφάσεις που πρέπει να εκδώσει το Συμβούλιο των Ευρωπαϊκών Κοινοτήτων δυνάμει του άρθρου 75 παράγραφος 1 στοιχείο β) της συνθήκης ΕΟΚ. Κατά συνέπεια, η Επιτροπή προτείνει να τροποποιηθεί το παρόν κείμενο των εν λόγω άρθρων και να προστεθεί ρητή αναφορά στη «συνθήκη για την ίδρυση της Ευρωπαϊκής Οικονομικής Κοινότητας και το παράγωγο δίκαιο» ίσως πριν από τις λέξεις «διεθνείς συμφωνίες» στα παραπάνω άρθρα του δανικού νόμου.

5. Η Επιτροπή διαπιστώνει ότι το άρθρο 14 παράγραφος 2 παρέχει τη δυνατότητα να συνεχιστεί η εκμετάλλευση μιας επιχείρησης μεταφορών σε περίπτωση θανάτου, φυσικής ανικανότητας ή ανικανότητας προς δικαιοπραξία του προσώπου που ασκεί τη δραστηριότητα του μεταφορέα. Η Επιτροπή υπενθυμίζει στη δανική κυβέρνηση ότι σύμφωνα με το άρθρο 4 παράγραφος 1 της οδηγίας 74/561/ΕΟΚ του Συμβουλίου της 12ης Νοεμβρίου 1974 περί προσβάσεως στο επάγγελμα του μεταφορέα εμπορευμάτων για τον τομέα των εσωτερικών και διεθνών οδικών μεταφορών (3), όπως τροποποιήθηκε από την απόφαση 85/578/ΕΟΚ (4), η προσωρινή λειτουργία της επιχείρησης δεν δύναται να υπερβαίνει περίοδο ενός έτους, η οποία δύναται να παραταθεί σε ειδικές περιπτώσεις δεόντως αιτιολογημένες για άλλους έξι μήνες κατ' ανώτατο όριο. Εξάλλου, σύμφωνα με το άρθρο 4 παράγραφος 2 της οδηγίας 74/561/ΕΟΚ, οι δανικές αρχές δύνανται κατ' εξαίρεση και σε ορισμένες ειδικές περιπτώσεις, να επιτρέψουν οριστικά σε πρόσωπο που δεν πληροί την προϋπόθεση της επαγγελματικής ικανότητας που αναφέρεται στο άρθρο 3 παράγραφος 1 στοιχείο γ) της οδηγίας 74/561/ΕΟΚ να προβαίνει στην εκμετάλλευση της επιχείρησης μεταφορών υπό τον όρο ότι το πρόσωπο αυτό έχει πρακτική εμπειρία τριών τουλάχιστον ετών στην τρέχουσα διαχείριση της επιχείρησης.

6. Η Επιτροπή ζητά από την κυβέρνηση της Δανίας να της κοινοποιήσει εγκαίρως τα εκτελεστικά μέτρα που λαμβάνει για την εφαρμογή του νόμου περί οδικών εμπορευματικών μεταφορών.

Βρυξέλλες, 28 Σεπτεμβρίου 1988.

Για την Επιτροπή

Stanley CLINTON DAVIS

Μέλος της Επιτροπής

(1) ΕΕ αριθ. 23 της 3. 4. 1962, σ. 720/62.

(2) ΕΕ αριθ. L 347 της 17. 12. 1973, σ. 48.

(3) ΕΕ αριθ. L 163 της 30. 6. 1988, σ. 1.

(1) ΕΕ αριθ. 70 της 6. 8. 1962, σ. 2005/62.

(2) ΕΕ αριθ. L 18 της 24. 1. 1980, σ. 23.

(3) ΕΕ αριθ. L 308 της 19. 11. 1974, σ. 18.

(4) ΕΕ αριθ. L 372 της 31. 12. 1985, σ. 34.